作者:韓信同
標題:沁園春
內容:望紫雲翁，啟明在東，長庚在西。但空有寸心，荊州江漢，未能百里，弱水沙黎。菊底秋深，樵邊信至，一曲陽春草木知。長吟詠，覺聲如韓操，骨似陶詩。不應鬢髮能稀。七十壽強如六十耆。想高談傾坐，風斯下矣，微辭漱物，清且漣漪。謾說磻翁，休誇淇叟，用舍行藏各有時。真修養，有近思家學，字字參芝。